રિયલ એસ્ટેટ સેક્ટરને આમ તો બજેટે કોઈ સીધી રાહત કે પ્રોત્સાહન આપ્યા નથી, પરંતુ નાનાં શહેરો-ટાઉન્સની જમીન માટે પોપ્યુલેશન તેમ જ ડિસ્ટન્સ સંબંધી કરવામાં આવેલી નવી જોગવાઈને લીધે અહીં રિયલ્ટી સેક્ટરને કરન્ટ મળશે એવા મત વ્યક્ત થઈ રહ્યા છે. કેમ કે આ જોગવાઈને પગલે મોટા પાયે જમીનો છૂટી થશે અને એ પણ વર્તમાન કરતાં ઓછા ભાવે મળશે. વાત જાણે એમ છે કે બજેટમાં કરવામાં આવેલી નવી જોગવાઈ અનુસાર મ્યુનિસિપલ હદથી ૮ કિલોમીટર કરતાં વધુ દૂર હોય એવી જમીન કે પ્લૉટને કૅપિટલ ઍસેટ ગણવામાં નહીં આવે બલ્કે ઍિગ્રકલ્ચરલ લૅન્ડ ગણાશે. જોકે એ ટાઉન કે શહેરની વસ્તી દસ લાખથી વધુ હોવી જોઈશે. આ જ પ્રમાણે જે ટાઉનની વસ્તી એક લાખથી દસ લાખની વચ્ચે હશે ત્યાં મ્યુનિસિપલ હદથી છ કિલોમીટર કરતાં દૂરની જમીન પણ કૃષિ જમીન ગણાશે અને જ્યાં એક લાખથી ઓછી વસ્તી હશે ત્યાં જમીન માત્ર બે કિલોમીટર કરતાં પણ દૂર હશે તો ઍગ્રિકલ્ચર લૅન્ડ ગણાશે. પરિણામે એનો કરબોજ નીચે આવી જશે. આમ કરબોજ નીચો આવતાં એના વેચાણની કિંમત પણ ઘટશે એવું માનવામાં આવે છે.